አሜሪካ ለዓለም ጤና ድርጅት የምታደርገውን ድጋፍ እንደምታቋርጥ ፕሬዝዳንት ትራምፕ ተናገሩ፡፡
ባሕር ዳር፡ ሚያዝያ 07/2012 ዓ.ም (አብመድ) የአሜሪካው ፕሬዝዳንት ዶናልድ ትራምፕ አስተዳደራቸው ለዓለም ጤና ድርጅት የሚያደርገውን ድጋፍ እንዲያቋርጥ አዝዘዋል፡፡ፕሬዝዳንቱ ድጋፉን ለማቋረጥ የወሰኑት የኮሮና ወረርሽኝን በተመለከተ ‘‘ኃላፊነቱን አልተወጣም’’ በሚል ነው፡፡ የኮሮና ወረርሽኝን ከቻይና እንደተቀሰቀሰ መቆጣጠር እየተቻለ በአግባቡ እንዳልሠራ በመግለጽ ተጠያቂ መሆን እንደሚገባውም ፕሬዝዳንቱ ገልጸዋል፡፡ ከዚህ ቀደም ለቻይና እንደሚያዳላ ድርጅቱን የወቀሱት ትራምፕ ራሳቸው ግን በሀገራቸው ያለውን የወረርሽኝ ሁኔታ ባለመቆጣጠር እየተተቹ ነው፡፡ ‘‘አስተዳደሬ የኮሮና ቫይረስ ወረርሽኝን ድርጅቱ ለመቆጣጠር የሄደበትን አግባብ እያጤነ ነው፤ ውጤት የተባበሩት መንግሥታት ድርጅት ዋና ጸሐፊ አንቶኒዮ ጉተሬዝ ግን የዓለም ጤና ድርጅትን ድጋፍ ለማቋረጥ ‘‘ጊዜው አሁን አይደለም’’ ብለዋል፡፡ አሜሪካ ለዓለም ጤና ድርጅት ከፍተኛ ድጋፍ የምታደርግ ሀገር ናት፤ ከባለፈው ዓመት በጀቱ እንኳ 15 በመቶ (400 ሚሊዮን የአሜሪካ ዶላር) የአሜሪካ ድርሻ ነበር፡፡ ቀጣይ ጉልህ ድጋፍ የምታደርገው ቻይና ባለፈው በጀት ዓመት 76 ሚሊዮን የአሜሪካ ዶላር ብቻ ነው አስተዋጽኦ ያደረገችው፡፡ ባለፈው ወር እስከ 675 ሚሊዮን የአሜሪካ ዶላር ድጋፍ ጠይቆ የነበረው የዓለም ጤና ድርጅት አሁን ወረርሽኙ እየከፋ በመሄዱ ተጨማሪ እስከ 1 ቢሊዮን የአሜሪካ ዶላር ድጋፍ እንደሚያስፈልገው እየተነገረ ነው፡፡እንደ ቢቢሲ ዘገባ በዚህ ወሳኝ የቀውስ ወቅት ነው ዶናልድ ትራምፕ ‘‘የኮሮና ወረርሽኝን ለመከላከል ድጋፍ የምታደርገው አሜሪካ የበለጠ ተጠቃሚ የምትሆን ከሆነ ነው’’ በሚል ድጋፋቸውን ለማቋረጥ ያዘዙት፡፡ እንደ ጆን ሆፕኪንስ ዩኒቨርሲቲ መረጃ አሜሪካ እስካሁን ድርስ 614 ሺህ 246 ሰዎች በወረርሽኙ ተይዘውባት 26 ሺህ 64 ሰዎችን በሞት ተነጥቃለች፤ 38 ሺህ 820 ሰዎች ደግሞ ከበሽታው አገግመዋል፡፡ የቫይረሱ መነሻ የነበረችው ቻይና አብዛኞቹ ሰዎች አገግመውላት በሕክምና ክትትል ላይ የሚገኙት 1 ሺህ 137 ብቻ ናቸው፤ አጠቃላይ በወረርሽኙ የሞቱባት ደግሞ 3 ሺህ 342 ናቸው፤ 77 ሺህ 816 ሰዎች ሙሉ በሙሉ አገግመዋል፡፡አሜሪካ ከተባበሩት መንግሥታት የትምህርት፣ የሳይንስና ባህል ድርጅት (ዩኔስኮ) መውጣቷ ድርጅቱን ከፍተኛ የገንዘብ አቅም ውስንነት እንደፈጠረበት ይገለጻል፤ በቀጣይም ከዓለም ጤና ድርጅት የምትወጣ ከሆነ ድርጅቱ ለከፋ የገንዘብ እጥረት ሊጋለጥ ይችላል፡፡በአብርሃም በዕውቀት